Fiat Multipla

Fiat Multipla (type 186) var en kompakt MPV fra Fiat, som blev bygget mellem starten af 1999 og starten af 2010. Platformen og motorerne kom fra den lille mellemklassebil Fiat Bravo.

Generelt 
Den i januar 1999 introducerede Multipla, som blev kåret til Årets Bil i Danmark 2000, kunne oprindeligt kendes på den afsatte liste mellem forruden og motorhjelmen. I denne liste var fjernlysene såvel som Fiat-logoet med fem skråstreger indbygget. Denne version af Multipla er på grund af sit usædvanlige design udstillet på Museum of Modern Art i New York. I starten af 2001 blev de fem skråstreger udskiftet med det blå emblem med teksten FIAT, som første gang blev benyttet på Fiat Punto II i 1999.

Udover designet var også kabinen utraditionelt indrettet. Ligesom den senere introducerede Honda FR-V havde Multipla seks enkeltsæder i to rækker. Fra fabrikken kunne bilen bestilles med enten seks enkeltsæder eller med fem enkeltsæder og en multifunktionsboks med indbygget køleboks monteret mellem de to forsæder.

Karrosseriet på Multipla var baseret på et space frame-koncept, som Fiat havde udviklet. Denne konstruktion øgede produktionsomkostningerne, men krævede væsentligt mindre investeringer i produktionsanlæggene og kunne hurtigt adopteres til flere forskellige karrosseriformer. Derfor egnede den sig godt til at lave modeller i lave styktal. Multipla var den første på denne måde konstruerede bilmodel; herefter fulgte Fiat Stilo og den nye version af Fiat Bravo.

Hertil kommer et særligt kendetegn ved motorprogrammet: Udover de almindelige benzin- og dieselmotorer kunne Multipla også fås som BluPower (fra midten af 2004: Natural Power) med rent naturgasdrevet motor og fire trykflasker under vognbunden eller som BiPower med bivalent motor, som både kunne køre på naturgas og benzin. Den sidstnævnte version blev drevet af enten naturgas fra tre trykflasker under vognbunden, eller af benzin. På grund af benzintankens større pladsbehov indskrænkes bagagerummets størrelse af reservehjulet, som i alle andre modeller ligger under bagagerumsgulvet. Da den bivalente motor egentlig var beregnet til at køre på benzin, mistede den en smule effekt når den kørte på naturgas.

I juni 2004 fik Multipla et facelift, hvor den karakteriske liste mellem forruden og motorhjelmen bortfaldt.

I april 2006 fik Multipla flere mindre modifikationer, bl.a. nyt indtræk og ny grafik på instrumentbrættet.

I februar 2010 blev produktionen indstillet, foreløbig uden efterfølger.

Sikkerhed 
Multipla blev i 2001 kollisionstestet af Euro NCAP med et resultat på 3 stjerner ud af 5 mulige og 2,5 point ud af 16 mulige.

Tekniske data

Kinesisk version 
Fra december 2008 til 2010 fremstillede firmaet Zotye Auto Multipla 2 af Knocked Down-kits under navnet Multiplan. I oktober 2010 begyndte Zotye at producere en udgave af Multipla 2 med flere lokalt fremstillede dele for at reducere fremstillingsomkostningerne; denne version hedder i Kina "Langyue".

Noter

Litteratur 
 Automobil Revue. Katalog 2000, 2001, 2005 og 2007 (på tysk og fransk).
 Fiat Multipla instruktionsbog. Fiat Automobiler Danmark A/S, januar 1999. Publikation nr. 603.45.134.
 Fiat Multipla instruktionsbog. Fiat Automobiler Danmark A/S, februar 2001. Publikation nr. 603.45.284.
 Fiat Multipla instruktionsbog. Fiat Automobiler Danmark A/S, juni 2004. Publikation nr. 1603.45.732/46.467.

Eksterne henvisninger 

 

Multipla
Kompakte MPV'er
Forhjulstrukne biler
Biler introduceret i 1999
Biler fra 1990'erne
Biler fra 2000'erne
Biler fra 2010'erne
Årets Bil i Danmark